
	МИНИСТАРСТВО ОМЛАДИНЕ И СПОРТА

	-Министарки, Снежани Самарџић-Марковић-

	

	БЕОГРАД 

	Булевар Михајла Пупина бр. 2


Уважена госпођо Самарџић-Марковић,

У прилогу Вам, на основу одредбе члана 18. став 2. Закона о Заштитнику грађана („Службени гласник РС”, бр. 79/05 и 54/07) која прописује овлашћење Заштитника грађана да иницира доношење нових закона, других прописа и општих аката, када сматра да је то од значаја за остваривање и заштиту права грађана, достављам Нацрт уредбе о измени и допунама Уредбе о националним признањима и наградама за посебан допринос развоју и афирмацији спорта, са предлогом да предузмете мере из Ваше надлежности како би се отклонили њени недостаци због којих долази до повреде права грађана, тј. до дискриминације слепих и слабовидих шахиста у односу на друге спортисте.

Истовремено, потребно је да размотрите могућности за отклањање дискриминације слепих и слабовидих шахиста у односу на друге спортисте са инвалидитетом - освајаче  медаља на светским и европским такмичењима у параолимпијским спортским дисциплинама. По аналогији, то се може учинити применом Уредбе и на слепе и слабовиде шахисте у погледу следећих такмичења: Светског екипног првенства слепих и слабовидих шахиста (одржава се сваке четврте године) и Појединачног светског првенства за слепе и слабовиде шахисте (одржава се сваке четврте године). 

Такође, указујем Вам на потребу да се преиспита одредба члана 4. наведене Уредбе, у делу у којем је прописано да се национално признање додељује у виду доживотног месечног новчаног примања. Начин на који предметна Уредба дефинише појам ''национално признање'' чини се супротним разлозима због којих је одредбом чл. 71. Закона о спорту предвиђена таква могућност, као и самом појму ''признања''. Национално признање се сходно наведеној одредби претвара у сталан месечни приход - доживотну апанажу, што је спорно и са становишта уставног начела социјалне правде, с обзиром на то да у Републици Србији велики део популације живи испод границе сиромаштва или нешто мало изнад те границе (приближно око 8.000,00 динара месечних примања за појединца, око 18.000,00 динара за трочлано домаћинство итд). При томе, треба имати у виду да се национално признање у највећем броју случајева додељује врхунским спортистима, најчешће – професионалцима, од којих знатан број остварује високе 
приходе и није суочен са проблемом материјалне егзистенције. Национално признање које има смисао социјалног збрињавања може бити оправдано само у случајевима када је материјална егзистенција заслужних спортиста угрожена. Стога би се у том смислу могло размишљати о новчаним давањима која ће допуњавати приходе заслужних спортиста до објективно утврђеног износа неопходног за достојанствен живот заслужног грађанина.

С поштовањем,  

	ЗАШТИТНИК ГРАЂАНА

	

	Саша Јанковић


ПРИЛОГ:Нацрт 

